open-index/open-wikipedia-markdown huggingface dataset:
Māhuhu-ki-te-rangi

Ko **Māhuhu-ki-te-rangi** te waka o Ngāti Whātua. E ai ki ā rātou kōrero i ū mai te waka nei ki Te Tai-rāwhiti, ka hōpara ki ngā takiwā o Whangaroa, o Tākou me Whangaruru. Ka toro atu rātou ki te tai tonga, i mua i te hokinga ki Pārengarenga. Whai muri, ka heke te waka i te tai-hauāuru. E ai ki te kōrero o Te Roroa ka ū te waka ki konei, ki Kawerua. Kei ētahi atu, ka ū te waka nei ki te moutere o Tāporapora, ki te kūrae o Kaipara, i mua i te hokinga ki te raki ki te whanga o Rangaunu.

## Tohutoro
*Rāwiri Taonui, 'Ngā waka tere moana', *Te Ara - the Encyclopedia of New Zealand*, mātapuna: Ngā waka tere moana
Kuru

Ko te **kuru**, te **pōporo** rānei (*Artocarpus altilis*) he rākau nui nō Hawaiki, ko ngā hua he tino kai a ngā tūpuna. He rākau tēnei o ngā whenua wera, ko te *hua-parāoa* te ingoa Pākehā. I mauria mai ētahi hua whenua mai i Hawaiki e ngā tūpuna Māori, kāhore nei e ora i roto i nga huarere o Aotearoa. Uru atu ki ēnei ko te nī, te kuru me te maika. I te ngarohanga, ka warewaretia, haunga anō ētahi tikanga ā-waka, pērā i te Māhuhu-ki-te-rangi. Anei ētahi kōrero, he nī te ingoa o aua hua, i pēnei te nui me te upoko tamaiti nei, mau ai taua tū kai nei ki konei, ā, kīhei noa ake i tupu, ā, kua kore i ēnei rā.

Kei tētahi o ngā waiata tangi tawhito o Te Arawa e mau ana (Te Rangi Hīroa 1974:39):

:*Rākau tapu o Hawaiki*
:*Nō tērā taha o Tawhitinui*,
:*Ko te *'kuru*' whakamarumaru* 
:*O te whare o Uenuku*

Ko tētahi o ngā kōrero tuku iho o Te Arawa mō Tama-te-kapua rāua ko tana teina ko Whakaturia (Grey 1971:54-57). Ko te mahi a Tama, he haere wae rākau. I a rāua ka haere i te pō, ka kite rāua i te pōporo whakamarumaru o Uenuku, ka kainga e rāua, ka hoki anō ki tō rāua whare; ā, pēnā tonu ia pō, ia pō. Ka kitea e Uenuku ki te kore pōporo, ka maharatia, 'Kei whea ngā hua o te pōporo nei?' E tirohia ana, ka kitea ngā tapuwae o ngā wae rākau o Tama. Ka tīmata i konei ngā pakanga i Hawaiki. 

## Kupu tautoko


## Hoto ki waho

## Tohutoro
* G. Grey, *Nga Mahi a Nga Tupuna*, te tuawhā o ngā putanga. (Reed: Te Whanga-nui-a-Tara), 1971.
* Te Rangi Hīroa (Tā Peter Buck), *The Coming of the Maori*, te tuarua o ngā putanga. Nō te 1949 te putanga tuatahi. (Whitcombe and Tombs: Te Whanga-nui-a-Tara) 1974.
Kōtirana

Ko **Kōtirana** (reo Pākeha: *Scotland*, reo Kōtirana: *Scotland*; reo Kaerikīki Kōtirana: Alba, ˈal̪ˠapə) tētahi whenua ki te raki o te Kīngitanga Kotahi, Ūropi.

## Ngā tāone nui
Nā ō rātou taupori
# Erinipara
# Karahiko
# Aberdeen
# Dundee
# Paisley
# East Kilbride
# Livingston
# Dunfermline
# Hamilton
# Cumbernauld
# Kirkcaldy
# Inverness
# Peraha
# Kilmarnock
# Dumfries
# Ayr
# Coatbridge
# Greenock
# Glenrothes
# Stirling

## Ngā awa
* Clyde
* Tay
* Dee
* Forth
Wēra

Ko **Wēra** (reo Pākehā: *Wales*,ˈweɪlz; reo Wēra: *Cymru*, ˈkəmri)  he whenua ki te taihauāuru o te Kīngitanga Kotahi, Ūropi.

## Ngā tāone
* Cardiff
* Swansea
* Aberystwyth
* Wrexham

## Ngā awa
* Dee
* Wye
* Taff
* Severn
* Towy
Ngātira marae

Ko **Ngātira marae** te marae o Ngāti Āhuru, tētahi o ngā hapū o Ngāti Raukawa e noho ana ki Putaruru.

:*Ko Hautere te maunga,*
:*Ko Ōraka te awa,*
:*Ko Ngātira te marae,*
:*Ko Te Tikanga te tupuna whare,*
:*Ko Ngāti Āhuru te hapū.*
Whakamārama:Ngā kano

E pēnei ana te whakahaere i **ngā kano** kia puta tika ai ki te pūnaha rorohiko.

## Ngā tae kanotea
Tae noa ki te 50% te kaha.

## Te papatā o ''Windows''

Tau pūnaha ngahuru (tuhia te kuhimua #)  mō ngā kano o te papatā

## Tirohia hoki
*Ahupūngao o te kano
*Whakamārama:Kuputohu
Korokī

Ko Kīngi **Korokī** (1908/1909? - 1966) (Korokī Te Rata Mahuta Pōtatau Te Wherowhero), nō Tainui, nō Ngāti Mahuta; he Kīngi Māori. Ko ia te matua tāne o Te Atairangikaahu.

Ko Korokī te tama pakeke rawa a Te Rata, te tuawhā o ngā Kīngi Māori. Nō te matenga o tōna matua i te tau 1933, kāore a Korokī i pīrangi kia eke hei Kīngi. Kāore ia i whakapono ka tareka e ia te waha i te Kīngitanga. I tua atu, i te tino kino te rawakore o tana iwi; e kore pea e taea e te iwi te noho hei taituarā mō te Kīngi. Heoi, i te tangihanga o Te Rata ka whakaae katoa ngā rangatira o ngā iwi kia haere tonu te Kīngitanga, ko Korokī hei Kīngi.

Puta i ngā rā katoa ko ia te Kīngi, i ngana ia kia arongia te mana o te Kīngitanga. Kāore i tautokona tana tū hei kīngi e ētahi atu rangatira pērā i a Apirana Ngata. Whakahēngia e rātou ngā kaupapa kāore i raro i te mana o te Pāremata. Hei ētahi wā ka aro te kāwanatanga ki te tūranga o Kīngi Korokī, hei ētahi wā kāore ia e arongia.

I te tau 1939, kāore i whakaaetia e te kāwanatanga kia tū a Kīngi Korokī rāua ko tōna hoa wahine ki waho o ngā waeture penihana. Koirā te take kāore i haere ngā iwi o Tainui ki te hui whakanui i te rau tau o te Tiriti o Waitangi i te tau 1940.

Ka whai a Korokī kia whakataungia ngā kerēme mō ngā whenua o Waikato i raupatutia. Heoi anō, i te tutukitanga o ngā kerēme, kāore i whakaturehia te mana o Kīngi Korokī. Atu i te paunga o te tekau tau atu i 1950 ka heke haere te hauora o te Kīngi, ka whakawātea ia i ngā kaupapa tūmatanui. Nō te tau 1966 ka mate ia i Ngāruawāhia.

## Tohutoro
* Ngā Tāngata Taumata Rau URL:NZDB
Hēnare Kaihau

I whānau mai a Hēnare Kaihau ki te taha tonga o te whanga o Manukau i waenganui i ngā tau 1854 me 1860. Nō Ngāti Te Ata ia. I a ia e tamariki ana, ka ākona ia ki ngā kōrero me ngā whakapapa o tōna iwi. Kia pakeke ia, kua tahuri ia ki ngā kaupapa tōrangapū a te Māori. Nō muri he kaitautoko pūmau ia ki te Kīngitanga, ā, ko ia te kaitohutohu matua mō te Kīngi Māori tuatoru, mō Mahuta.

I te 1896 ka tū ia hei Mema Pāremata Māori mō Te Tai-hauāuru. Ko ngā take i tautokona e Kaihau i ngā tau tekau mā rima i a ia i te Pāremata ko ngā tika hī ika, mahi kai hoki, a te Māori i raro i te Tiriti. Kore rawa i mutu ana tohenga mō ngā whenua raupatu o Waikato.

Tae rawa ki ngā tau 1900, whakahē tonu ana a Kaihau ki ngā mahi kikino a te kāwanatanga ki ngā Māori. Ka tahuri ia ki te tautoko anō i te kaupapa whakatū Pāremata o te Kotahitanga i raro i te mana o te Kīngi Māori. Ko tā te Kotahitanga i whai, kia whakamanatia te Tiriti o Waitangi, kia whakakorea ngā ture whenua Māori.

Ka mate ia i te 1920.

## Tohutoro
* Ngā Tāngata Taumata Rau URL:NZDB
Te Moana-a-Toi

Ko te **Moana-a-Toi** he takiwā, he moana o Te Ika-a-Māui, Aotearoa. Ko te roanga o te ingoa ko te Moana-a-Toi-te-huitahi.

E ai ki te kautenui o te tau 2018, e 308,499 te taupori o Te Moana-a-Toi. Mai i te kautenui o te 2013, e 40,758 te pikinga ake o te tokomaha tāngata.

## Tāone nunui
* Tauranga-moana 155,200 (2021)
* Rotorua 58,400
* Whakatāne 16,700
* Te Puke 9,780
* Kawerau 7,670
* Katikati 5,460
* Ōpōtiki 5,240

## Kupu tautoko

## Hoto ki waho
*
Tāmaki-makau-rau (takiwā)

Ko te **takiwā o Tāmaki-makau-rau** kei Te Ika-a-Māui, i Aotearoa. Kei waenganui te tāone o Tāmaki-makau-rau i te takiwā. Koia te tāone nui o Aotearoa.

E ai ki te kautenui o te tau 2018, e 1,571,718 te taupori o Tāmaki-makau-rau. Mai i te kautenui o te 2013, e 156,168 te pikinga ake o te tokomaha tāngata.

## Kupu tautoko

## Hoto ki waho
Tai-tokerau

Ko te **Tai Tokerau** he takiwā kei te raki o Te Ika-a-Māui, Aotearoa. Ko te Tai Tokerau te rohe whakateraki o ngā rohe 16 o ngā rohe kāwanatanga ā-kāinga o Aotearoa. Nā te pai o te ahuarangi kua huaina te rohe te Raki Hōtoke Kore. Ko te tāone nui rawa ko Whangārei, ā, ko Kerikeri te tāone tuarua. 

E ai ki te kautenui o te tau 2018, e 179,076 te taupori o te Tai-tokerau. Mai i te kautenui o te 2013, e 27,387 te pikinga ake o te tokomaha tāngata.

## Kāwanatanga
Nō te tau 1989 kua noho Te Kaunihera ā-rohe o te Tai Tokerau hei mana whakahaere mō te rohe whānui. Kei Whangārei te nohoanga a te kaunihera. E toru ngā mana whakahaere i te rohe: 
* Te Kaunihera ā-rohe o te Tai Tokerau ki te Raki, kei Kaikohe
* Te Kaunihera ā-rohe o Whangārei, kei Whangārei tonu
* Te Kaunihera ā-rohe o Kaipara, kei Tākiwira 
Tae atu ki te tau 1989 i raro te mana o te Tai Tokerau i ētahi atu kaunihera maha. Kei reira ia i te Kāwanatanga o Tāmaki Makaurau nō te 1853 tae atu ki te whakahononga a ngā kāwanatanga ā-kāinga i te tau 1876. Ka huaina te rohe ko Ākarana ki te Raki.

## Kupu tautoko

## Hoto ki waho
Waitaha

Ko **Waitaha** he takiwā o Te Wai-pounamu. Ko Ōtautahi te taone nui o taua takiwā.

E ai ki te kautenui o te tau 2018, e 599,694 te taupori o Waitaha. Mai i te kautenui o te 2013, e 60,261 te pikinga ake o te tokomaha tāngata.

## Kupu tautoko

## Hoto ki waho
*
*Ngā kōrero o mua mō Waitaha (Wikipedia Pākehā)
Timi Kara

Ko **Timi Kara** (James Carroll) (1857-1926) he kaitōrangapū Māori. I whānau mai ia ki Te Wairoa i te tau 1857. He Pākehā tōna matua, nō Ngāti Kahungunu tōna whāea.

I te tau 1875, ahakoa tana pai ki āna mahi mō te kāwanatanga, ka hoki a Timi Kara ki te mahi pāmu ki Te Wairoa. Kāhore i roa, ka hoki ia ki te Whare Pāremata hei kaiwhakamārama reo ā-waha. Nā tēnei ia i whakawai ki ngā mahi tōrangapū, ā, ka pōtitia ia ki te Pāremata nō te tau 1887 hei Mema Māori mō Te Tai-rāwhiti. 

Ko te whakamana i te iwi Māori tana whāinga nui i te Pāremata. Hāunga tērā, hei tā Kara, kāore he āwhina i ngā Ture Whenua Māori ki te hiki ake i te mana o te Māori i runga i ōna ake whenua. Ka arohaehae tonu tana whakahuahua i te Tiriti o Waitangi hei tautoko i ngā tika a te Māori.

Ko Wī Pere te hoa tauwhāinga o Kara hei Mema Pāremata mō ngā Māori i Te Tai Rāwhiti. I pūmau a Wī Pere ki te Kotahitanga. I te whai rātou kia whakamanatia te Tiriti o Waitangi, kia whakakorea ngā ture whenua Māori, kia tū hoki he Pāremata Māori. Ka tahuri te Kotahitanga ki te haehae i a Kara mō tēnei. Koinei tētahi o ngā take ka tū a Kara hei Mema mō te rohe whānui o Waiapu i ngā pōti o te tau 1893. Ka toa ia, ka noho hei Mema Pāremata mō tēnei tūru tae noa ki te 1908. I te pōtitanga o taua tau ka toa ia hei Mema Pāremata mō Tūranga-nui-a-Kiwa. Ko ia hoki te Minita mō ngā Take Māori atu i te 1899 ki te 1912. 

E rua ngā wā, i te tau 1909 me te tau 1911, ka tū a Timi Kara hei kairīwhi mō te Pirimia. I te tau 1911 ka utaina te taitara Tā ki runga i a ia. Ka hinga ia i ngā pōtitanga o te tau 1921, ko tana kakenga tērā ki te Kaunihera Ture. Ka mate ia i te tau 1926.

## Tirohia hoki
* Riperata Kahutia

## Tohutoro
* Ngā Tāngata Taumata Rau URL:NZDB
Riperata Kahutia

Ko **Riperata Kahutia** (1838/39?-1887) he wahine rangatira. Ka whānau ia ki Tūranga-nui-a-Kiwa. Ko Te Whānau-a-Iwi te hapū, ko Te Aitanga-a-Māhaki te iwi. Ko tōna matua tāne a Kahutiahe rangatira i Te Aitanga-a-Māhaki. I te tau 1860, ka mate ia, ka riro tōna mana i a Riperata.

Kāhore i roa, ka rangona e te rohe katoa mō ngā kerēme a Riperata ki te Kōti Whenua Māori me te Kōmihana o Tūranga-nui-a-Kiwa i whakatūria taua komihana ki te whakahoki whenua ki ngā Māori i pūmau ki te Karauna pērā i a Riperata Kahutia i ngā riri i te tekau tau atu i 1860. Ka nunui, ka kaha ana mahi ki rō kōti, ka whai taitara a ia ki te whenua nui mōna, tōna whānau, tae atu ki tōna iwi. He nui ngā whenua o Riperata i roto i te poraka Tūranganui Nama 2, i hokona rā ki te kāwanatanga i te tau 1869 hei wāhi whakatū i Tūranga tāone (Gisborne).

I te tōmuatanga o te tekau tau atu i 1880 ka tahuri a Riperata ki te āwhina i te whakaoranga anō o ngā tikanga a tana iwi, whai muri i ngā putanga kino o ngā riri o te tekau tau atu i 1860. Ka whakatūria e ia he marae ki runga i ōna whenua i Awapuni, ko Te Poho-o-Materoa te ingoa. Nā Horonuku Te Heuheu, ariki o Ngāti Tūwharetoa, te rākau i tuku mai hei tāhuhu mō te whare.

Ka mate a Riperata i te mate kohi i te tau 1887, whai muri iho i te whakatuwheratanga o te whare. E 48 ōna tau. Ka moe tētahi o ana tamāhine, a Hēni Materoa i a Timi Kara, te Mema Pāremata Māori mō Te Tai-rāwhiti mō tētahi wā roa. Ko ia hoki te Minita mō ngā Take Māori atu i te 1899 ki te 1912. 

## Tohutoro
* Ngā Tāngata Taumata Rau URL:NZDB
Tauranga-moana

Ko **Tauranga-moana** (Tauranga) he tāone i Te Moana-a-Toi, Te Ika-a-Māui, Aotearoa. 

E ai ki te kautenui o te tau 2018, e 136713 te taupori o Tauranga-moana. Mai i te kautenui o te 2013, e 21924 te pikinga ake o te tokomaha tāngata.

## Āhuarangi

## Tāngata (te kautenui o te tau 2018)
**Taupori:** 136,713

**Mātāwaka:** Pākehā/Ūropi 81.7%, Māori 18.2%, Āhia 7.6%

**Whenua whānau:** Aotearoa 78.1%

**Reo:** Ingarihi 96.6%, Māori 4.1%, Rotarota o Aotearoa 0.4%

**Hāhi:** Karaitianatanga 35.5%, kaore 50.8%

## Kupu tautoko
Tauihu

Ko **Tauihu** (Te Tauihu-o-te-waka) he takiwā ki te raki o Te Wai-pounamu, Aotearoa.

E ai ki te kautenui o te tau 2018, e 47,340 te taupori o Tauihu. Mai i te kautenui o te 2013, e 3,924 te pikinga ake o te tokomaha tāngata.

## Kupu tautoko
Awakairangi

Ko **Awakairangi** he tāone o Te Ika-a-Māui, i te takiwā e kīa nei ko Te Whanga-nui-a-Tara.
Ko 'Lower Hutt' te ingoa Pākehā o taua tāone.

E ai ki te kautenui o te tau 2018, e 104,532 te taupori o Awakairangi. Mai i te kautenui o te 2013, e 6,294 te pikinga ake o te tokomaha tāngata.
	
## Kupu tautoko
Meri Te Tai Mangakāhia

Ko **Meri Te Tai Mangakāhia** (1868-1920) nō Te Rarawa, nō Ngāti Te Rēinga, nō Ngāti Manawa me Te Kaitūtae. I whānau mai ia i te 22 o Mei 1868 i tētahi wāhi e tata ana ki Panguru i te moana o Te Hokianga. Ko tana tāne ko Hāmiora Mangakāhia, he rangatira o Hauraki i tohungia  i 1892 hei Pirimia mō te Pāremata Māori, arā mō te Kotahitanga. Nō te 18 o Mei i te tau 1893 i tū te hui a te Pāremata o te Kotahitanga i Heretaunga; ka puta te mōtini a Meri Te Tai kia whai wāhi ngā wāhine ki te pōtitanga. Ka tū a Meri ki te tautoko ki tana mōtini i roto i te Pāremata – ko ia tonu te wahine tuatahi i kōrero ki taua huinga.

Ka mea atu a Meri kia tukua ngā wāhine kia pōti, kia noho hei Mema o te Pāremata Māori. Ki tāna whakaaro, nō te mea ka taea e te wahine te noho hei rangatira i runga i ōna whenua, nā reira me āhei rātou ki te whakaputa kōrero. Kāhore tāna mōtini i kawea. Ahakoa tērā, ka pūmau ia ki ngā tōrangapū Māori i tāna mahi hei mema o te Komiti Wāhine o te Kotahitanga; he mema kaha ia ki ngā kaupapa e pā ana ki te oranga o te iwi. Nā tēnei komiti te ara mō te Rōpū Wāhine Toko i te Ora i whakapuare.

Ka pāngia a Meri Te Tai Mangakāhia e te rewharewha, ā, ka hemo ia i te 10 o Oketopa 1920. E 52 ōna tau.

## Tohutoro
* Ngā Tāngata Taumata Rau URL:NZDB
Wharekauri

Ko **Wharekauri** he rōpū moutere, he takiwā motuhake o Aotearoa. Ko ngā Moriori te iwi taketake o reira.

E rua ngā moutere nunui: ko 'Wharekauri', ko 'Rangiauria'. Ko 'Rēkohu' te ingoa Mōriori mō Wharekauri, ko 'Chatham' te ingoa Pākehā; ko 'Pitt' te ingoa o Rangiauria i te reo Pākehā.

He wāhi taima anō tō Wharekauri, e 45 meneti i mua o te tuawhenua o Aotearoa.
Te Ruki Kawiti

Ko **Te Ruki Kawiti** (1770-80?-1854) nō Ngā Puhi, he tino rangatira, he toa tū taua, he mōhio ki te whakahaere pakanga. I te tau 1840, ka hainatia e ia Te Tiriti o Waitangi. I te 11 o Māehe 1845, ka tū tahi ia me Hone Heke i Kororāreka ki te whakawātea i te huarahi ki te puke ki Maiki, kia taea ai te tapahi i te pou haki. Ko te topenga whakamutunga tēnei, te topenga tuawhā.

I te wā o te pakanga i Te Tai Tokerau (1845-46), ka uru ngā ope a Kawiti rāua ko Heke ki te whawhai ki ngā hōia o Ingarangi. Nō te wā i tae mai a Kāwana Hōri Kerei i te 1845, ka māmingatia ngā hōia o Ingarangi e Kawiti ki te pā o Ruapekapeka, ka whakarērea te pā, ā, ahakoa ehara i te wikitōria mō te taha Ingarihi, ka noho a Kawiti rāua ko Heke ki te hohou i te rongo. Ka kitea i konei ngā pūkenga a Kawiti ki ngā tikanga kawe riri me tana mōhio ki te hanga pā tūwatawata.

Ka hemo ia i Waiomio i te 5 o ngā rā o Mei, 1854. 

## Tohutoro
* Ngā Tāngata Taumata Rau URL:NZDB
Kotahitanga

Ko te **Kotahitanga** he rōpū whakatū pāremata Māori motuhake o te rautau 19 me ngā tau whakatuwhera o te rautau 20. Ko ngā tino kaupapa o taua rōpū kia whakakāhoretia te Kōti Whenua Māori me ngā ture whenua Māori katoa; kia whakatūria ngā komiti Māori ki te whakatau i ngā tautohetohe i raro i ngā tikanga Māori.
 
I runga i te pōkaikaha o te iwi i te kore e tika o ngā mahi e pā ana ki te whenua, ka karanga hui ngā iwi o te motu i ngā tōpito maha o te whenua. I kīia ēnei hui he pāremata. I muri i ētahi hui i Waitangi me Ōrākei, ka hui tētahi rūnanga nui, pāremata rānei i kīia ai he Kotahitanga, i Waipawa, i Heretaunga. 

I te tau 1892 ka tū te Pāremata Maōri tuatahi, e kīa ana ko Te Kotahitanga o Te Tiriti o Waitangi. Kātahi anō he hui pērā ka karangatia kia pērā rawa te tokomaha o te tangata. Ka nukunuku haere tēnei Kotahitanga ki ētahi takiwā, i muri ka tūmau te noho ki Pāpāwai, i Heretaunga. Ka kīa te pāremata o te Kīngitanga ko te Kauhanganui. Ko te whai o ēnei wāhanga e rua, he whakakotahi i te iwi Māori, engari kīhai i tutuki. Nā ngā Mema Pāremata Māori pēnei i a Wī Pere rāua ko Hōne Heke Ngāpua i whakatakoto ture, ka whakaurua ai ki te Whare Pāremata i Pōneke. Ko te whai o aua pire kia whakamanatia te Kotahitanga.
 
Tekau tau te Kotahitanga e hui ana i ia tau. Katoa āna whakapaunga kaha kia whakamanatia tana tū e te Whare Pāremata whaimana o Aotearoa, ka parea ki rahaki e ngā kaitōrangapū tauiwi. He tokomaha anō rātou i puta atu i te taiwhanga taukumekume i te wā i ara ake ai te take nei, tē noho tonu ki te whiriwhiri, ki te whakarangatira i te kaupapa. 

Kāore i tutuki ō rāua hiahia, engari nā runga i ngā whakakīkī a te Kotahitanga, i te tau 1900 ka katia e Te Hētana ngā hokonga whenua Māori kua roa kē e haere ana. Nā te tū o ngā Kaunihera Māori me ngā Poari Whenua Māori, ka taea e te Māori te kati i ētahi hokonga whenua me te whakataki i te hauora o te hapori. Hāunga, nō te tau 1905, i runga i ngā akiaki a ngā tāngata whai, ka huripokina ngā kaupapa here a Te Hētana e pā ana ki te Māori me tāna noho, me te aha, ka nui atu te whenua ka ngaro.

I oti i ngā kaunihera ētahi take nunui te whakatika, ko te hauora tērā, ko te hoko waipiro tērā, me te whakapōturi i te hoko whenua. Engari mai i 1905, ka ngoikore haere anō ngā kaunihera i te mahi a te kāwanatanga hou nei, i eke ai hei kāwanatanga i te tau 1911. Ka tīmataria e taua Kāwanatanga tētahi kaupapa hoko whenua nui. I muri i te hurihanga o te rautau ka hohoro tonu te ngoikore haere o te Kotahitanga.

## Tohutoro
*Cox, Lindsay, *Kotahitanga: The Search for Māori Political Unity*. Oxford University Press, Auckland, 1993.
* Ngā Tāngata Taumata Rau URL:NZDB
Te Hētana

Ko **Te Hētana** (Richard John Seddon, 1845-1906) he Pirimia o Aotearoa (1892-1906). Ka whānau mai ia i Ingarangi. Ka tae mai ia ki Aotearoa i te tau 1866. Ka haere ia ki ngā papa koura o Waimea kimi koura ai. Nō muri iho, he kaiwhakahaere hōtera ia ki Te Tai-poutini.

I te tau 1879 ka tū ia mō te rohe pōti o Hokitika, ā, ka wikitoria, ka haere ki te Pāremata. Ahakoa he tangata rongonui mō te roa o ana kōrero, he matatau hoki ia ki te mahi tōrangapū. 

Nō te tau 1891, ka wikitoria te rōpū Rīpera, ka kuhu a Te Hētana ki te kāwanatanga. Nō te 1892 ka riro i a ia te tūranga o te Pirimia, tae rawa atu ki te tau 1906, kit e tau I mate ai ia. Ka riro anō i a ia te tūranga o Minita mō ngā Take Māori, mai i te 1893 tae atu ki te 1899. Nō te tau 1900, nā runga i ngā inoi a te rōpū Kotahitanga, ka katia e Te Hētana te hook i ngā whenua Māori. Nā Te Hētana i whakatū ngā Kaunihera Māori me ngā Poari Whenua Māori, me te aha, ka taea e te Māori te pupuri whenua me te whakapai i te hauora o te hapori. Ka riria te Kāwanatanga e ngā tāngata whaimoni, ā, i te tau 1905, ka whakarerekēngia ngā ture, ā, he nunui rawa ngā whenua ka ngaro.

## Tohutoro
* Ngā Tāngata Taumata Rau URL:NZDB
Hēnare Matua

Ko **Hēnare Matua** (?-1894) he rangatira o Ngāti Kahungunu. I te tekau tau atu i 1840 ka tūtaki tuatahi ia ki te Pākehā, i a ia ka whakarite i ētahi rīhi whenua mō ngā Pākehā noho whenua noa. I haina ia i te hokonga whenua mō Waipukurau i te tau 1851, heoi nō muri ka puta ana whakahē.

I te wā i puta ngā whakaaro whakatū i te Kīngitanga, ka tautokona e ia; ka whakahē hoki ia i ngā hokonga whenua. Ahakoa tērā, i te tau 1860 ka tū ia ki te taha o te kāwanatanga i ngā riri ki te Hauhau e ātete ana i te hoko o ngā whenua ki te Pākehā. Heoi anō, kāore ia i urutomo ki ngā whawhai. 

Kia tae ki te tau 1871, kua puta te kōrero a Matua kia whakakāhoretia ngā hokonga whenua ki te kāwanatanga me ētahi atu i Te Matau a Māui, nā te mea he whānako aua hokonga. Taro ake, ka eke ia hei tangata nui i roto i te rōpū Whakahētanga Hoko Whenua, ko tōna pokapu kei Te Matau a Māui. I tipu ake te rōpū nei i te pōuri o te iwi Māori ki te maha o ngā hokonga whenua.

Ka titiro a Matua ki te Kōti Whenua Māori ānō kei te mahi te kōti mā ngā kaihoko whenua. I whakahau ia mā ngā rūnanga ā-iwi e whakahaere ngā whakaaetanga taitara me ngā hokonga whenua. Nā tēnei take me ētahi atu, ka whakatūria e te kāwanatanga he kōmihana uiui i te tau 1873. He maha ngā nawe i tāpaea e Matua ki mua i te kōmihana, hauwarea; kāore he whenua i whakahokia ki te iwi Māori.

Ka mahi haere a Matua kia tipu te Rōpū Whakahētanga Hoko Whenua. I āwhinatia te kaupapa e ētahi atu iwi me ētahi Pākehā whai mana. Ka rite tana whakaputa i te kōrero, ko te ara o te ture te ara tika ki te rapu paremata, kāpā te ara o Tū. Kāore he mana o ngā rūnanga i raro i te ture. Hāunga tērā, tatū ki te tau 1875, he maha ngā take kei te haria ki mua i ngā rūnanga o Te Matau a Māui hei whakatau mā rātou. I tua atu, ka whakatumatuma ngā rūnanga i te mana o te Kōti Whenua Māori.
Tino kaha a Matua ki te mahi mō tōna iwi. Heoi, kia tae ki te pokapū o te tekau tau atu i 1870 ka ngoikore haere te kaupapa Whakahētanga Hoko Whenua, tae atu ki ngā rūnanga, nā te iti o te pūtea me te ngākau kōhatu o te kāwanatanga. Ka mate a Matua ki Heretaunga i te tau 1894.
Tāmati Wāka Nene

Ko **Tāmati Wāka Nene** (? 1780-1871) he tino rangatira nō Ngā Puhi, ā, ko ia tētahi hoki o ngā rangatira tuatahi kia iriiria e ngā mihingare Wēteriana. Ko Tāmati Wāka tōna ingoa iriiri. Ka āwhina nui hoki ia i a Te Pūhipi, i ngā minita hoki o te Hāhi Mihinare, o te Hāhi Wēteriana.

Ka tino tautokona e ia Te Tiriti o Waitangi. Ko ia tonu tētahi o ngā rangatira tuatahi i haina ai. I tana taenga atu ki te hui, he ngākaurua te wairua. Ka tū ia ki te kōrero, ki tāna, he pai kia tukua ngā Pākehā kia whakauru mai, he painga mō te rangimārie me te rongomau. Ki tāna, e kore e puritia e ngā rangatira Māori ngā Pākehā turekore kua tae kē mai.

Ka mea atu a Nene, me noho mai te Kāwana hei matua, hei kaiwhakawā, hei kaihohou hoki i te rongo, engari, me noho katoa mai ngā tikanga Māori, kaua hoki e tukua ngā whenua kia ngaro atu. Nā kauwhau a Nene i huri mai ai ngā whakaaro o te hui, ā, ka tautokona te kaupapa.

I te tau 1845, ka tū ko te pakanga ki a Hone Heke rāua ko Kawiti. Ka piri a Nene ki te tautoko, ki te āwhina hoki i ngā ope o Ingarangi. I muri, he hoa hoki a Nene ki te Kāwana, ki a Hōri Kerei. Ka mate a Tāmati Wāka Nene i te tau 1871. Kei tana kōhatu ēnei kupu: 'te hoa o te Kāwanatanga me te matua o te Pākehā'.

## Tohutoro
* NZDB: Ngā Tāngata Taumata Rau
Hāmiora Mangakāhia

Ko **Hāmiora Mangakāhia** nō Ngāti Whanaunga o Hauraki, he kaiārahi, he āteha, he kaitōrangapū. I whānau mai ia i te tau 1838 ki Moehau. Ahakoa i pakeke ai ia hei Karaitiana, he tangata mōhio hoki ia ki ngā whakapapa, ngā kōrero tawhito a tōna iwi. I tana kaha ki te pupuri i ngā whenua o tana whānau, ka matatau ia ki ngā mahi o te Kōti Whenua Māori, ahakoa he mahi hua kore.
 
Ko tana mahi mā te Kotahitanga te mahi nui rawa atu a Mangakāhia. Ko ngā tino kaupapa o taua rōpū kia whakakāhoretia te Kōti Whenua Māori me ngā ture whenua Māori katoa; kia whakatūria ngā komiti Māori ki te whakatau i ngā tautohetohe i raro i ngā tikanga Māori.  Koia rā tana kōrero ki te Kōmihana mō ngā Ture Whenua Māori i te 1891 kia whakakāhoretia te Kōti. 

Nō te 1892 ka pōtitia a Mangakāhia hei Pirimia o te Pāremata o te Kotahitanga. Ka tonoa e ia kia tukua he pitihana ki te Pāremata i Te Whanga-nui-a-Tara, e inoi ana tuatahi, kia whakakāhoretia ngā ture whenua Māori, tuarua, mā te Māori anō e whakahaere ngā take Māori.

I whai anō a te Kotahitanga kia tū tētahi Pāremata Māori. Ki tā Mangakāhia, kāhore te Pāremata Māori e whakararu i te mana o te Kuini, engari he huarahi pea kia whakahaere ai te Māori i ōna whenua. Ki tāna titiro, ko te mana motuhake o te Māori he mea tiaki nā te Tiriti o Waitangi, nā te Ture Kaupapa Taketake o 1852, e whai mana ai i tekiona 71 ngā tikanga Māori i ngā takiwā ko te nuinga o te taupori he Māori.

Tae rawa atu ki tōna matenga i te 1918, ka pau i a Mangakāhia tana kaha mā te Pāremata o te Kotahitanga.

## Tirohia hoki
*Meri Te Tai Mangakāhia

## Tohutoro
* Ngā Tāngata Taumata Rau URL:NZDB
Rewi Maniapoto

Ko **Rewi Manga Maniapoto** (?-1894) nō Ngāti Maniapoto, he kaihautū, he kaiārahi o roto i ngā pakanga. Ahakoa i ako ai ia ki te pānui me te tuhi i te mīhana Wēteriana i Te Kōpua, he tangata mōhio hoki ia ki ngā whakapapa, ki ngā kōrero tuku iho o tōna iwi.

He kaha tana tautoko i te Kīngitanga i te tekau tau atu i 1850. Ka whawhai tōna iwi ki te taha o ngā iwi o Taranaki i te 1860-61. I konei ka tipu te whakaaro ki a ia, ko te hiahia o te kāwanatanga kia turakina te rangatiratanga o te Māori, e tareka ai te tango i ōna whenua. Nāna te rahi o Ngāti Maniapoto me Waikato i whakatikatika ki te tautoko i te hunga kei te whawhai ki te kāwanatanga, hāunga ngā māharahara o ētahi o ngā rangatira o te Kīngitanga.

Ko Rewi tētahi o ngā kaingārahu i ngā riri ki te riu o Waikato i ngā tau 1863, 1864. Ahakoa te tini hōia, ka hau te rongo mō te māia, te tohungatanga o Rewi ki te matawhāura. I te riri ki Ōrākau, ka tono ngā hōia kia tuku a Rewi mā i ā rātou pū ki raro. Ka whakautua e Rewi tēnei tono me te kōrero rongonui, *Ka whawhai tonu mātou. Ake! Ake! Ake!*

Ka hingahinga rā ngā taua o te Kīngitanga i ngā pakanga ki ngā hōia. Taro ake, ka rere te Kīngi Māori me tōna iwi ki te rohe o Ngāti Maniapoto whakamarumaru ai. Ka hia tau e noho ana rātou ki reira. Ko Rewi tētahi o ngā rangatira nā rātou i whakaū, i whakawhānui te Rohe Pōtae. Ka toro tēnei rohe ki ngā tahatika o te moana o Taupō ki te uru, ki te hikuwai o te awa o Whanganui. Kāore he mana i tua atu i tō te Kīngi i tēnei rohe.

Kia tae ki te paunga o te tekau tau atu i 1860, kua kite a Rewi e kore e taea e te riri te whakahoki mai i te mana o te iwi. Heoi, nō te tau 1878 kātahi anō ka mau te rongo me te kāwanatanga. Kāore i kaha raupatutia ngā whenua o Ngāti Maniapoto, heoi 1.2 miriona eka (tata ki te haurua miriona heketea) o ngā whenua o Waikato i raupatutia.

I te tau 1882 ka maunu a Rewi i te Kīngitanga. Ko te whakahau a te Kīngi kia kaua te iwi e whitiwhiti kōrero me te kāwanatanga kia ea rā anō te take o ngā whenua i raupatutia. Heoi, ka whakaae a Rewi ki ngā rūri whenua a te kāwanatanga ki roto i te Rohe Pōtae, ka whitiwhiti kōrero hoki ia mō te whakatakoto rerewē. Hei utu mō tēnei, ka tukua e te kawanatanga ētahi painga. Nā ngā mahi a Rewi ka tuwhera te Rohe Pōtae ki ngā hokonga whenua a te kāwanatanga, ahakoa tana ngana kia āta haere ngā hokonga, kia kaua e tino nui te whenua ka hokona. Whāia, ka memeha tōna awe. Ka mate ia i te tau 1894.

## Tohutoro
* Ngā Tāngata Taumata Rau URL:NZDB
Rōpū Whakahētanga Hoko Whenua

Ko te **Rōpū Whakahētanga Hoko Whenua** i whakatūria ai i te tekau atu i 1870 ki roto o Tūranga-nui-a-Kiwa. I taua wā, ka nui haere ngā whakahē ki ngā mahi hoko whenua; ko te kaupapa o taua rōpū he whakahē, he ātete i ngā hokonga whenua katoa, he kimi utu mō ngā hoko hē i te whenua.  Ko te ingoa reo Pākehā ko te 'Repudiation Movement'.

Nō te tau 1873 i whakaaetia ai te Kōti Whenua Māori ki te wāwāhi i te whenua Māori. Ka mutu i reira te whakaingoa i te tekau tāngata i te taitara me te kape i te nuinga o te iwi ki waho. Mai i taua wā, me uru katoa atu ngā tāngata whai pānga ki te taitara. Ko tētahi hiahia pea o ngā kaihanga i tēnei ture, mā reira e whakapūmautia ai te pupuru a te iwi katoa i te taitara, heoi anō te mate, nā te ture nei i wāwāhi ngā taitara. Kāore he poraka nui i hoatu ki te tāngata Māori takitahi, e taea ai te whāngai i ō rātou whānau pēnei i ngā kaiahuwhenua Pākehā. I hoatu kē he hea ki a rātou i ētahi poraka, ā, i wehea aua poraka, nāwai ā, ka wehea anō kia kongakonga tonu, arā, kia takoto he wāhanga kore rawa nei e puta he hua ā-moni.

He nui te moni i pau hei utu mō ngā rōia me ngā kairūri. Nā konei, nā ngā raruraru hoki o te whakatū whare me te whāngai i te whānau, i kawea te Māori kia hoko i ō rātou whenua. Ko te whakaaro kei muri i ēnei whakarerekētanga he whakapōturi i te hoko whenua o te Māori. Heoi anō, i tahuri ngā kaihoko ki te whai i ētahi tikanga mūrere. Tētahi ko te utu moni taupū ki ētahi tāngata takitahi maha o roto i tētahi poraka, mō te hia tau i ētahi wā. I muri kua tū ki mua i te Kōti ki te taunaha i te ōrautanga o te poraka e hāngai ana ki ngā hea kua hokona e rātou. Ka tino raru te iwi Māori i konei. Ko tēnei wehenga kia takoto maramara kau tētahi mate nui o ngā whenua Māori, tae noa mai ki nāianei. Nā konei i uaua ai te tiki pūtea whakapakari, i uaua ai hoki te whakamahi whenua Māori kia puta ai he hua. I tupu te Rōpū Whakahētanga Hoko Whenua i runga i te aranga ake o ngā whakahaere ā-rūnanga, ā-iwi hoki.

I te tōmuatanga o te tekau tau atu i 1870, ka tautoko a Henry Robert Russell i a Hēnare Matua, he kaiārahi o te rōpū Whakahētanga Hoko Whenua i Te Matau a Māui, ko tā rātou, he whai kia hurihia ngā hokonga whenua i whakapaetia he whānako. Hei āwhina i ōna hoa Māori, ka whakatūria, ka utua e ia tētahi “tari whakahētanga” i Ahuriri. Nāna hoki a Te Wananga, te nūpepa reo Māori o te rōpū, i āwhina ā-pūtea. Kāore i rata ngā Pākehā ki ana mahi. Kaha te pau o ngā moni a Russell ki ēnei kaupapa.

## Tohutoro
* Ngā Tāngata Taumata Rau URL:NZDB
Huia

Ko te **Huia** he manu ngahere nō Aotearoa. He manu ātaahua, poropango katoa. He mā te toi o te kurutou - he tino taonga hei rākai i te māhunga. Ko te ngutu o te uha he roa, he tāwhana. Heoi, kua ngaro noa atu te Huia i te tirohanga kanohi: .
Ko te ingoa pūtaiao ko *Heteralocha acutirostris*.

I te wā o mua, he tino tohu nō te rangatira ko ngā rau o te Huia. Mehemea nō nga kāwai rangatira te tangata, tērā pea ka whakamaua atu nga hukumaro o te huia ki nga makawē, ko te kiri tonu rānei ka whakamarokengia, kātahi ka meatia ki etahi momo whakakakara, me te whakamau atu ki te taringa, ki te kakī ranei o te tangata, hei whakarākei, hei whakapaipai. I te wā o te pakanga, i te wā rānei o te tangihanga, ka titia atu he rau huia ki te māhunga. E ai ki tētahi tuhinga, he wā anō ka mahia mai he momo pōtae ki te harakeke me ngā ūpoko o ētahi huia maha tonu. Ka waiho ngā ngutu o ngā huia kia tautau, ā, ka neke ana te wahine kei a ia e mau mai ana tēnei taonga, kua tatetate ngā ngutu. Heoi anō, me wahine rangatira e whakamaua ai e ia tētahi pōtae huia pēnei.

## Tohutoro
* Gill, B J., 1991. *New Zealand's Extinct Birds*. Tāmaki-makau-rau: Random Century. 
* Robertson, C J R. (Etita), 1985. *Reader's Digest Complete Book of New Zealand Birds*. Poihākena: Reader's Digest.
Kāhu

Ko te **Kāhu** he manu ngahere nō Aotearoa. He manu nui, he kiko te kai. He kokoi ngā ngutu me ngā maikuku. He hāura tōna tuarā. Ko te ingoa reo Pākehā ko te *Harrier Hawk*.

## Tohutoro
*Robertson, C J R. (Etita), 1985. *Reader's Digest Complete Book of New Zealand Birds*. Poihākena: Reader's Digest. 

## Kupu tautoko
Kākā

Ko te **Kākā** he manu ngahere nō Aotearoa, hopukia ai hei mōkai i ngā wā o mua. Ko te kākā mōkai hei whakangē, kia rere mai ai ētahi atu kākā. Ko te kākā, he manu tino turituri. Haruru ana te ngahere i te turituri o te tangi a tēnei manu. Koirā te whakataukī: *He kūkū ki te kāinga, he kākā ki te haere*. Ko te kūkū, arā, te kererū, kahore e rangona ana e turituri ana tana tangi; he manu āta tangi. He whakatauakī tēnei mō tētahi tangata, i tōna ake kāinga, marae rānei, kāhore āna kōrero, wahangū noa iho ia. Engari ki te haere atu ana ki te kāinga, marae rānei o tētahi atu, kei runga ia e pahupahu ana e whakaturituri ana. Ka whakaritea ngā tāngata pēnei ki te kūkū i ngā wā o te nohopuku. ā ki te kākā i ngā wā e puta whakarere ai āna kōrero. Ko te ingoa pūtaiao ko *Nestor meridionalis*.
Kākāriki

Ko te **Kākāriki** he manu ngahere nō Aotearoa. He kākā itiiti ēnei manu, he kākāriki kita te kano. He huhua ngā momo. Ko ngā rae he karaka, he kura, he kōwhai, he aha ake.

## Tohutoro
*Robertson, C J R. (Etita), 1985. *Reader's Digest Complete Book of New Zealand Birds*. Poihākena: Reader's Digest.
Kārearea

Ko te **kārearea** he manu ngahere nō Aotearoa. He manu nō te ngāhere me ngā pae maunga, he kiko te kai. He momo kāhu itiiti nei, he parauri kōtiwhatiwha ngā huruhuru. Ko āna tino kai he pīpī manu, he kiore. Ko te ingoa pūtaiao ko *Falco novaeseelandiae*. Ko te ingoa reo Pākehā ko te *New Zealand falcon*.

## Tohutoro
*Robertson, C J R. (Etita), 1985. *Reader's Digest Complete Book of New Zealand Birds*. Poihākena: Reader's Digest. 

File:NZFalcon 20070304edit.jpg|Ko te Kārearea, *Falco novaeseelandiae*
File:NewZealandFalconBuller.jpg
Hōne Heke Ngāpua

I whānau mai a **Hōne Heke Ngāpua** i Kaikohe i te tau 1869. Ko Ngā Puhi tōna iwi. Tapaina ai ia ki tōna koroua a Hōne Heke Pōkai, i ātete rā ki te mana o te Karauna i te tekau tau atu i 1840, nāna hoki te pouhaki o Peretānia ki Kororāreka i topetope.

Ka kuraina a Ngāpua ki ngā kura Māori, ki te Kura o Tīpene i Tāmaki-makau-rau. Nō muri ka mahi ia hei karaka i tētahi tari rōia i Tāmaki-makau-rau. I te tekau tau atu i 1880 ka kuhu a Ngāpua ki te Kotahitanga, he rōpū e whai ana kia whakahokia te mana motuhake o te Māori ki runga i ōna whenua, ki runga hoki i ētahi o ngā whakahaere, mā roto i tētahi Pāremata Māori.

I te tau 1893, i te wā e rua tekau mā aha noa iho ōna tau, ka kauhau a Hōne Heke ki te Pāremata o te Kotahitanga. Ka whakaatu ia i tōna mārama ki te ariā o te Kotahitanga, ki ngā take nui hoki kei mua i te iwi Māori.

Nā tōna tohungatanga ki te whiri kōrero, ka pōtitia a ia hei Mema Pāremata Māori mō Te Tai-tokerau i te tau 1893. I te tau 1894, nāna te Pire Tika Māori i tāpae ki mua i te Pāremata. E tono ana te pire mō tētahi kaupapa taketake mō te Māori, kia whakamanatia te Tiriti o Waitangi, kia tū hoki he Pāremata Māori. Ahakoa ngā tautoko mai a te maha o ngā iwi, kāore i ture te pire. Heoi, ka whai wāhi ētahi o ana whakaritenga ki ngā hanganga ture o muri, pērā i te Ture Kaunihera Māori o 1900.

I te tau 1898 nā Hōne Tōia i ārahi ngā Māori o te riu o Waimā i Hokianga kia kaua e utu i ngā tāke kurī me ētahi atu tāke nā te kāwanatanga me te kaunihera ā-rohe i uta ki runga i a rātou. Ka tonoa e te kāwanatanga āna hōia ki te tāmi i tēnei takahi i te ture. Ko te kuhunga atu tērā o Ngāpua ki te haukoti i te rerenga o te toto; ka tukua e Tōia mā ā rātou rākau ki raro. Ahakoa e ātetetia ana ngā reiti me ngā tāke i utaina, ko te pūtake kē o te riri, ko te whakatuma ki te mana o te Karauna. Koia anō tētahi o ngā wero whakamutunga i tēnei mana.

Ka pūmau a Ngāpua ki te Kotahitanga, tatū rawa ki tōna matenga tōmua i te tau 1909 i te mate kohi. E 40 tōna pakeke.

## Tohutoro
* Ngā Tāngata Taumata Rau URL:NZDB
Pāremata Māori

Ko te **Pāremata Māori** tērā i whakatūria ai e te Kotahitanga, he rōpū whakatū pāremata Māori motuhake o te rautau 19 me ngā tau whakatuwhera o te rautau 20. Ko ngā tino kaupapa o taua rōpū kia whakakāhoretia te Kōti Whenua Māori me ngā ture whenua Māori katoa; kia whakatūria ngā komiti Māori ki te whakatau i ngā tautohetohe i raro i ngā tikanga Māori.
 
I runga i te pōkaikaha o te iwi i te kore e tika o ngā mahi e pā ana ki te whenua, ka karanga hui ngā iwi o te motu i ngā tōpito maha o te whenua. I kīia ēnei hui he pāremata. I muri i ētahi hui i Waitangi me Ōrākei, ka hui tētahi rūnanga nui, pāremata rānei i kīia ai he Kotahitanga, i Waipawa, i Heretaunga. 

I te tau 1892 ka tū te Pāremata Maōri tuatahi, e kīa ana ko Te Kotahitanga o Te Tiriti o Waitangi. Kātahi anō he hui pērā ka karangatia kia pērā rawa te tokomaha o te tangata. Ka nukunuku haere tēnei Kotahitanga ki ētahi takiwā, i muri ka tūmau te noho ki Pāpāwai, i Heretaunga. Ka kīa te pāremata o te Kīngitanga ko te Kauhanganui. Ko te whai o ēnei wāhanga e rua, he whakakotahi i te iwi Māori, engari kīhai i tutuki. Nā ngā Mema Pāremata Māori pēnei i a Wī Pere rāua ko Hōne Heke Ngāpua i whakatakoto ture, ka whakaurua ai ki te Whare Pāremata i Pōneke. Ko te whai o aua pire kia whakamanatia te Kotahitanga.
 
Tekau tau ka tū ngā huihuinga o te Kotahitanga i ia tau. Katoa āna whakapaunga kaha kia whakamanatia tana tū e te Whare Pāremata whaimana o Aotearoa, ka parea ki rahaki e ngā kaitōrangapū tauiwi. He tokomaha anō rātou i puta atu i te taiwhanga taukumekume i te wā i ara ake ai te take nei, tē noho tonu ki te whiriwhiri, ki te whakarangatira i te kaupapa. 

I tino kaha te kaupapa o Te Kotahitanga ki te rohe o Te Wairarapa ka mutu ka tū anō ngā hui ki te marae o Waipatu ki Heretaunga i te tau 1892 me te tau 1893.

Kāore i tutuki ō rāua hiahia, engari nā runga i ngā whakakīkī a te Kotahitanga, i te tau 1900 ka katia e Te Hētana ngā hokonga whenua Māori kua roa kē e haere ana. Nā te tū o ngā Kaunihera Māori me ngā Poari Whenua Māori, ka taea e te Māori te kati i ētahi hokonga whenua me te whakataki i te hauora o te hapori. Hāunga, nō te tau 1905, i runga i ngā akiaki a ngā tāngata whai, ka huripokina ngā kaupapa here a Te Hētana e pā ana ki te Māori me tāna noho, me te aha, ka nui atu te whenua ka ngaro.

I oti i ngā kaunihera ētahi take nunui te whakatika, ko te hauora tērā, ko te hoko waipiro tērā, me te whakapōturi i te hoko whenua. Engari mai i 1905, ka ngoikore haere anō ngā kaunihera i te mahi a te kāwanatanga hou nei, i eke ai hei kāwanatanga i te tau 1911. Ka tīmataria e taua Kāwanatanga tētahi kaupapa hoko whenua nui. I muri i te hurihanga o te rautau ka hohoro tonu te ngoikore haere o te Kotahitanga.

## Tohutoro
*Cox, Lindsay, *Kotahitanga: The Search for Māori Political Unity*. Oxford University Press, Auckland, 1993.
* Ngā Tāngata Taumata Rau URL:NZDB
Kererū

Ko te **Kererū** me **Kūkupa** rānei he manu ngahere nō Aotearoa. He manu nui, he manu taumaha, kei te ngahere e noho ana. He kai rangatira i tōna wā, he huahua. He kāriki porokura te māhunga me te poho, mā tonu te puku. Ko te ingoa reo Pākehā ko te *New Zealand Pigeon* me *Wood Pigeon* rānei.

## Tohutoro
*Robertson, C J R. (Etita), 1985. *Reader's Digest Complete Book of New Zealand Birds*. Poihākena: Reader's Digest.
Kiwi

Ko te **kiwi** he manu ngahere nō Aotearoa. He manu haere pō, kāore e rere. He hāura ngā huruhuru, e whatungia ana ki ngā kākahu rangatira. Ko *Apteryx australis* te ingoa pūtaiao.

## Tohutoro
* Robertson, C. J. R. (ētita), 1985. *Reader's Digest Complete Book of New Zealand Birds*. Poihākena: Reader's Digest.
Koekoeā

Ko te **Koekoeā** he manu ngahere nō Aotearoa. He manu pīrere. He hāura kōtiwhatiwha ngā huruhuru, he roa he tāwakawaka te kurutou. Whakawhānau ke ai ngā hua i te kōhanga o te pōpokotea. Ko te ingoa pūtaiao ko *Eudynamis taitensis*. Ko te ingoa reo Pākehā ko te *Long-tailed Cuckoo*.

## Tohutoro
*Robertson, C J R. (Etita), 1985. *Reader's Digest Complete Book of New Zealand Birds*. Poihākena: Reader's Digest.
Korimako

Ko te **Korimako** he manu ngahere nō Aotearoa. He manu reo reka. Ko ngā waireka o ngā pua te kai. Ko te tame he porouri te māhunga, he kāriki te tuara, me te uma, he kārikikaho te puku. He hāuratea te uha. Ko te ingoa pūtaiao ko *Anthornis melanura*. Ko te ingoa reo Pākehā ko te *Bellbird*.

## Tohutoro
*Robertson, C J R. (Etita), 1985. *Reader's Digest Complete Book of New Zealand Birds*. Poihākena: Reader's Digest.
Kōkako

Ko te **Kōkako** he manu ngahere nō Aotearoa. He manu nō te ngāhere, he rahi, he hina ngā huruhuru. He ōrangi kita ngā werewere kei ngā taha ō ngā ngutu. He reo reka.
Ko te ingoa pūtaiao ko *Callaeas cinerea wilsoni*.

I ēnei rā, he ruarua noa iho ngā kōkako e ora tonu ana i tēnei moutere. Ko wai kāore e tautoko i te whakaaro me āta tiaki tēnei puipuiaki kei ngaro i tēnei, tōna whenua ake, pērā tonu i te moa, i te hōkioi, me te tōtōrori?

Ko te ingoa reo Pākehā ko te *Blue-wattled Crow*, engari he ingoa tawhito tērā.

## Tohutoro
*Robertson, C J R. (Etita), 1985. *Reader's Digest Complete Book of New Zealand Birds*. Poihākena: Reader's Digest.
Mātuhituhi

Ko te **Mātuhituhi** he manu ngahere nō Aotearoa. He manu itiiti o te ngahere, he rite ki te tītitipounamu. He hina te poho. Hanga noa ka kitea, kua ngaro atu i te mata o te whenua. Ko te ingoa pūtaiao ko *Xenicus longipes longipes*. Ko te ingoa reo Pākehā ko te *Bush Wren*.

## Tohutoro
* Robertson, C J R. (Etita), 1985. *Reader's Digest Complete Book of New Zealand Birds*. Poihākena: Reader's Digest.
Mohua

Ko te **Mohua** he manu ngahere nō Te Wai-pounamu, Aotearoa. He manu itiiti nō te ngahere, he rite ki te pōpokotea. He kōwhai kita te māhunga me te poho. Ko te ingoa pūtaiao ko *Mohoua ochrocephala*. Ko te ingoa reo Pākehā ko te *Yellowhead*.

## Tohutoro
*Robertson, C J R. (Etita), 1985. *Reader's Digest Complete Book of New Zealand Birds*. Poihākena: Reader's Digest.
Ngirungiru

Ko te **Ngirungiru** he manu ngahere nō Aotearoa. He manu itiiti o te ngahere o Te Wai-pounamu. He rite ki te miromiro o Te Ika-a-Māui, engari he āhua hāurakaho te poho. Ko te ingoa pūtaiao ko *Petroica macrocephala macrocephala*. Ko te ingoa reo Pākehā ko te *South Island Tomtit*.
## Tohutoro
*Robertson, C J R. (Etita), 1985. *Reader's Digest Complete Book of New Zealand Birds*. Poihākena: Reader's Digest.
Pīpipi

Ko te **Pīpipi** he manu ngahere nō Aotearoa. He manu itiiti o te ngahere o Te Wai-pounamu me Rakiura. He rite ki te mohua, engari he hāura ngā huruhuru. Ko te ingoa pūtaiao ko *Mohoua novaeseelandiae*. Ko te ingoa reo Pākehā he *Brown Creeper*.

## Tohutoro
* Robertson, C J R. (Etita), 1985. *Reader's Digest Complete Book of New Zealand Birds*. Poihākena: Reader's Digest.
Pīpīwharauroa

Ko te **Pīpīwharauroa** he manu ngahere nō Aotearoa. He manu pīrere mai i ngā motu o Te Moana-nui-a-Kiwa. Hei te kōanga ka tau mai ki Aotearoa. He kārikirino te tuarā, he mā, he kawakawa mōhinuhinu ngā tāhei o te puku. Ko te ingoa pūtaiao ko *Chrysococcyx lucidus*. Ko te ingoa reo Pākehā ko te *Shining Cuckoo*.

## Tohutoro
*Robertson, C J R. (Etita), 1985. *Reader's Digest Complete Book of New Zealand Birds*. Poihākena: Reader's Digest.
Riroriro

Ko te **Riroriro** he manu ngahere nō Aotearoa. He manu noho i te māheuheu, i te ngahere. He hinatea te poho, he hāurahina te tuarā. Ko te ingoa pūtaiao ko *Gerygone igata*. Ko te ingoa reo Pākehā ko te *Grey warbler*. 

## Tohutoro
* Robertson, C J R. (Etita), 1985. *Reader's Digest Complete Book of New Zealand Birds*. Poihākena: Reader's Digest.
Ruru

He manu ngahere te **Ruru** nō Aotearoa. He manu rere ahiahi; ko tāna tangi, he koukou. Ko te āhua o ngā huruhuru, he hāura, he kōtiwhatiwha. He mana kai pūrerehua tēnei. Ko te ingoa pūtaiao ko *Ninox novaeseelandiae*. Ko te ingoa reo Pākehā ko te *Morepork*.

## Tirohia hoki
*Whēkau

## Tohutoro
*Robertson, C J R. (Etita), 1985. *Reader's Digest Complete Book of New Zealand Birds*. Poihākena: Reader's Digest.
Takahē

Ko te **Takahē** he manu ngahere nō Aotearoa. He manu nō te ngahere, kaore e rere. Kei Te Wai-pounamu anake. He rite, he nui ake i te pūkeko.
Ko te ingoa pūtaiao ko *Porphyrio hochstetteri*. I ngā wā o mua he Takahē anō nō Te Ika-a-Māui; kua ngaro atu kē; engari, i ngā tau kua pahure ake nei, kua mauria atu ētahi Takahē ki Tiritiri-matangi, he motu e tata ana ki Tāmaki-makau-rau, ki Maungatautari i te Waikato, hei wāhi noho pai mō ēnei manu mōrehu.

## Tohutoro
*Robertson, C J R. (Etita), 1985. *Reader's Digest Complete Book of New Zealand Birds*. Poihākena: Reader's Digest.
Pīwakawaka

Ko te **Pīwakawaka** he manu ngahere nō Aotearoa. He manu itiiti, kei ngā wāhi katoa. He kōkirikiri, he kōtiutiu te rere, he kaikai ngārara. He pango te tinana, ko te remu he kōheuheu te hanga, he tauhokohoko he mā he pango. Ko te ingoa pūtaiao ko *Rhipidura fuliginosa*. Ko te ingoa reo Pākehā ko te *Fantail*.

## Tohutoro
*Robertson, C J R. (Etita), 1985. *Reader's Digest Complete Book of New Zealand Birds*. Poihākena: Reader's Digest.
Tūī

Ko te **tūī** he manu ngahere nō Aotearoa, hopukia ai hei mōkai i ngā wā o mua. He manu nui, he kārikipango mōhinuhinu, he mā ngā peruperu. Ko ngā waireka o ngā pua te kai; ko te korimako, ko te hihi, me te tūī ngā manu o Aotearoa he waireka pua tā rātou kai. Ko te ingoa pūtaiao ko *Prosthemadera novaeseelandiae*. 

## Tohutoro
* Robertson, C J R. (Etita), 1985. *Reader's Digest Complete Book of New Zealand Birds*. Poihākena: Reader's Digest.
Weka

Ko te **Weka** he manu ngahere nō Aotearoa. Ko ngā huruhuru he ura. Ka tau tēnei manu ki te whenua, kaore ia e rere. Ko te ingoa pūtaiao ko *Gallirallus australis*. Ko te ingoa reo Pākehā ko te *Woodhen*, engari kua āhua tawhito taua ingoa i nāianei.

## Tohutoro
* Robertson, C J R. (Etita), 1985. *Reader's Digest Complete Book of New Zealand Birds*. Poihākena: Reader's Digest.
Whēkau

Ko te **Whēkau** he manu kua ngaro i te mata o te whenua, he manu ngahere nō Aotearoa. He momo ruru tēnei manu, engari he mā te mata, he rahi atu te tinana i tō te ruru. Ko te ingoa pūtaiao ko *Sceloglaux albifacies*. Ko te ingoa reo Pākehā ko te *Laughing owl*. 

## Tohutoro
* Robertson, C J R. (Etita), 1985. *Reader's Digest Complete Book of New Zealand Birds*. Poihākena: Reader's Digest.
Amokura

Ko te **Amokura** he manu moana. He mā ngā huruhuru, he whero ngā ngutu. He mano o ngā wāhi mahana o Te Moana-nui-a-Kiwa, kei ngā moutere o Porinīhia ōna wāhi whakaputa uri. E rua ōna kurutou whero kita, roroa rawa atu.
Ko *Phaethon rubricauda* te ingoa pūtaiao. Ko te *Red-tailed Tropicbird* te ingoa reo Pākehā. 

## Tohutoro
* Robertson, C J R. (Etita), 1985. *Reader's Digest Complete Book of New Zealand Birds*. Poihākena: Reader's Digest.
Tauhou

Ko te **Tauhou** he manu ngahere nō Aotearoa. He manu ririki. He mā te porowhita kei ngā karu. Nāna anō ia i kawe mai i Ahitereria. Ko te ingoa pūtaiao ko *Zosterops lateralis*. Ko te ingoa reo Pākehā ko te *Silvereye*, ko te *White-eye*, ko te *Wax-eye* rānei. 

## Tohutoro
*Robertson, C J R. (Etita), 1985. *Reader's Digest Complete Book of New Zealand Birds*. Poihākena: Reader's Digest.
Kororā

Ko te **Kororā** he manu moana itiiti. Mā tonu te uma, te poho, he ōrangi kākonu te pane me te tuara. Ko *Eudyptula minor* te ingoa pūtaiao. Ko te *Little Blue Penguin* te ingoa reo Pākehā. 

Ahakoa huri koe ki hea i te ao nei, kāore e kitea he pakihoe iti ake i te Kororā o Aotearoa. He āhua tohunga tonu te kororā ki te ruku kai māna. I a ia e kau ana i te mata o te wai, ruku atu ai ia i ngā kai pērā i te wheke me ngā ika pakupaku kei raro noa iho i a ia. Ka āhua rua tekau hēkena pea e ruku kai ana māna, kātahi ka puea ake. I ētahi wā ka haere te kororā i tētahi rāngai ika, kātahi ka kohakina tētahi. He wā anō ka ruku atu i ngā wai hohonu tonu ki te hopu ika māna - arā, ka āhua whitu tekau mita pea te hohonu o tana tirikohu atu. Ka taea e te kororā te noho atu ki  te moana mō ētahi wiki, me te moe atu anō hoki ki reira.

Kau haere ai ngā kororā i ngā tai e whā o te motu. Mai i te marama o Here-turi-kōkā ki Poutū-te-rangi, ka tau ki uta, he whakaputa uri te kaupapa. I taua wā anō, ka tau mai te Kororā ki ngā takutai moana o Aotearoa,  o Wharekauri, o ngā wāhi ki te tonga o Ahitereiria hoki, whakaputa uri ai. 

Atu i te kororā, tekau mā rua atu anō ngā momo pakihoe ka kitea e kau haere ana i ngā tai o Aotearoa. 

## Tohutoro
*Robertson, C J R. (Etita), 1985. *Reader's Digest Complete Book of New Zealand Birds*. Poihākena: Reader's Digest.
Moana-nui-a-Kiwa

Ko te **Moana-nui-a-Kiwa** te moana i whitiwhitia e ngā tūpuna o te Māori me ō rātou uri i ngā moutere arā ko Hawaiki-nui, Hawaiki-roa, Hawaiki-pamaomao. Koia nei te ingoa Māori o te moana e huaina nei e te Pākehā ko te *Pacific Ocean*. Ko tōna rahi 179.7 miriona km² (69.4 miriona sq. m).
Whoreta

Ko **Whoreta** (reo Pākehā: *Florida*) he wāhanga whenua o te tonga o te Hononga-o-Amerika. Ko te nuinga o te whenua he koutu nui, ko te Moana o Mehiko ki te taha uru, ko te Moana Ranatiki ki te rāwhiti. He āhua pārūrū te wera o te whenua nei, he paihuarere.  Nā tētahi kaihōpara Pāniora, nā Juan Ponce de León te ingoa Florida, nāna te whenua i kite i te 1 Paenga-whāwhā 1513.  He maha rawa ngā tūruhi o Florida. Ko Tallahassee te tāone matua, ko Hakenatāone te tāone nui.
Karapōnia

Ko **Karapōnia** (reo Pākehā:                                 California ) he wāhanga whenua o te tahatai hauāuru o te Hononga-o-Amerika.  Ko ngā whenua e pātata ana ki a Karapōnia ko Orekone, me Newara me Arerona; ā, ki te taha tonga, ko Baja California, he wāhi o Mēhiko.  Ko ngā tāone nunui o Karapōnia ko Ngā Ānahera, ko San Diego, ko San Jose me Hana Panahiko.  He whenua rongonui a Karapōnia mō te wera me te pai o Tama-nui-te-rā.
Arapama

Ko **Arapama** (reo Pākehā: *Alabama*) he wāhanga whenua o te tonga o te Hononga-o-Amerika. Ko ngā whenua e pātata ana ki a Alabama ko Tenere ki te raki, ko Hōria ki te rāwhiti, ko Florida ki te tonga, me Mississippi ki te uru. Ko Alabama te 22 o ngā whenua i hono ki Amerika, engari i te 1861 ko te wehenga o Alabama i Te Hononga, ka whakauru kē ki te wāhanga Confederate. Ka mutu te Pakanga i Amerika, ka tukua a Alabama ki te hoki mai anō i te 1868.